**NOTĂ INFORMATIVĂ**

**la proiectul legii privind modificarea unor acte normative**

**(ajustarea cadrului normativ din domeniul dreptului de autor**

**și drepturilor conexe)**

|  |
| --- |
|  |
| **1. Denumirea autorului şi, după caz, a participanţilor la elaborarea proiectului**  |
|  Agenția de Stat pentru Proprietatea Intelectuală (AGEPI) |
| **2. Condiţiile ce au impus elaborarea proiectului de act normativ şi finalităţile urmărite**  |
| Elaborarea proiectului Legii cu privire la modificarea unor acte normative (ajustarea cadrului normativ din domeniul dreptului de autor și drepturilor conexe) este condiţionată de intrarea în vigoare, la data de 09.10.2022, a Legii nr. 230/2022 privind dreptul de autor și drepturile conexe (în continuare – Legea nr. 230/2022), aprobată în vederea armonizării prevederilor legislației din acest domeniu la reglementările acquis-ului comunitar relevant, prin transpunerea unui șir de directive europene din domeniu, oferind astfel un grad ridicat de protecție autorilor și titularilor de drepturi de autor și conexe la nivel național. Conform prevederilor cuprinse în *Dispoziții finale* din legea menționată *(art. 122 alin. (3))*, la data intrării în vigoare a acesteia, se abrogă Legea nr. 139/2010 privind dreptul de autor și drepturile conexe (Monitorul Oficial al Republicii Moldova, 2010, nr. 191-193, art. 630), cu modificările ulterioare, ceea ce impune revizuirea, sub acest aspect, a cadrului normativ conex. De asemenea, în contextul amendamentelor operate prin Legea nr. 341/2022 pentru modificarea Legii nr.172/2014 privind aprobarea Nomenclaturii combinate a mărfurilor, la data de 01.01.2023, a intrat în vigoare noua Nomenclatură combinată a mărfurilor, aprobată prin Legea nr. 172/2014, fapt ce determină revizuirea anexei la Legea nr. 230/2022. Corespunzător, amendamentele propuse prin proiectul vizat sunt elaborate în vederea asigurării implementării legilor menționate și actualizării cadrului normativ conex acestora, în vederea asigurării corespunderii legislației naționale noilor acte adoptate. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene**  |
|  Proiectul legii nu vizează armonizarea legislaţiei naţionale cu legislaţia UE. |
| **4. Principalele prevederi ale proiectului şi evidenţierea elementelor noi**  |
| În scopul consolidării cadrului normativ în domeniul dreptului de autor și drepturilor conexe și racordării legislației conexe prevederilor Legii nr. 230/2022, prin proiectul dat se propune amendarea unor legi, care conțin referințe la denumirea actului normativ abrogat, în vederea actualizării denumirii acestuia și anume: Legea nr. 230/2022 privind dreptul de autor și drepturile conexe. Amendamentele propuse în anexa la Legea nr. 230/2022 privind dreptul de autor și drepturile conexe au drept scop aducerea în concordanță a codurilor echipamentelor și suporturilor materiale pentru care se achită remunerație compensatorie pentru copia privată cu noile coduri NC incluse în Nomenclatura combinată a mărfurilor, aprobată prin Legea nr. 172/2014 și care au intrat în vigoare la data de 01.01.2023 (ținând cont de redacția Legii nr. 341/2022). Astfel, prin modificările propuse se asigură continuitatea și coerența datelor din anexa la Legea nr. 230/2022 cu noile prevederi ale Nomenclaturii combinate a mărfurilor, aprobată prin Legea nr. 172/2014. Totodată, se propun amendamente la Legea nr. 114/2014 cu privire la Agenția de Stat pentru Proprietatea Intelectuală, în scopul facilitării condițiilor de obținere a calificării de mediator în cadrul Comisiei de mediere în domeniul proprietății intelectuale (Comisia de mediere). La moment, sunt înscriși 3 mediatori în Lista mediatorilor Comisiei de mediere, dintre care unul și-a suspendat activitatea. În acest sens, ținând cont că domeniul proprietății intelectuale este un domeniu specific, cu un număr limitat de specialiști ce dispun de ”calificare și experiență în domeniu”, în prezent se constată un blocaj în gestionarea acestui instrument juridic. Mai mult ca atât, începând cu anul 2019, cursurile oferite de AGEPI în domeniul de referință nu mai conferă calificări specializate, respectiv oportunitățile de obținere a calificării și experienței pe acest segment sunt restrânse. Astfel, reieșind din faptul că medierea este un proces informal și flexibil de soluționare a litigiilor, iar rolul mediatorului este de a ghida părțile către propria decizie, considerăm că un mediator, care a susţinut examenul de atestare la Consiliul de mediere de pe lângă Ministerul Justiţiei, deține suficiente competențe pentru a gestiona procesul de mediere a unui litigiu în domeniul proprietății intelectuale. Corespunzător, în vederea evitării blocării activității și asigurării funcționalității Comisiei de mediere, considerăm oportună excluderea condițiilor „calificare şi experienţă în domeniul proprietăţii intelectuale” din lista condițiilor necesare pentru a fi mediator în cadrul Comisiei de mediere. |
| **5. Fundamentarea economico-financiară**  |
| Amendamentele la legile propuse spre modificare conform proiectului nu necesită careva cheltuieli suplimentare din bugetul de stat. |
| **6. Modul de încorporare a actului în cadrul normativ în vigoare**  |
| Prezentul proiect se încadrează perfect în cadrul normativ în vigoare, întrucât are drept scop actualizarea unor acte normative adoptate și aplicabile. Totodată, urmare modificării art. 28 alin. (1) din Legea nr. 114/2014 cu privire la Agenția de Stat pentru Proprietatea Intelectuală, va fi necesară operarea modificărilor corespunzătoare în Regulamentul privind organizarea și funcționarea Comisiei de mediere în domeniul proprietății intelectuale și procedura de mediere, aprobat prin Hotărârea Guvernului nr. 184/2015. |
| **7. Avizarea și consultarea publică a proiectului**  |
| În conformitate cu prevederile art. 8 lit. a) și art. 9 alin. (1) și (2) din Legea nr. 239/2008 privind transparenţa în procesul decizional, la data de 20.02.2023, Agenția de Stat pentru Proprietatea Intelectuală a publicat anunțul despre inițierea elaborării acestui proiect, fiind invitați toți subiecții interesați să înainteze propuneri corespunzătoare în acest sens (https://agepi.gov.md/ro/news/agepi-ini%C8%9Biaz%C4%83-elaborarea-proiectului-de-lege-privind-modificarea-anexei-la-legea-nr-2302022).  Proiectul este plasat pe pagina web oficială a AGEPI [www.agepi.gov.md](http://www.agepi.gov.md) la compartimentul *„Transparenţa/Proiecte supuse consultărilor publice*”, precum şi pe [www.particip.gov.md](http://www.particip.gov.md). Proiectul actului normativ а fost înregistrat dе сătre Сanсеlаriа de Stat cu numărul unic 285/AGEPI/2023, acesta fiind remis spre avizare și ехреtizarе, prin scrisoarea nr. 18-69-4391 din 25 aprilie 2023. În procesul dе avizare, аu prezentat рrорuneri dе îmbunătățire și obiecții Asociația Națională a Companiilor din Domeniul TIC, Asociația Patronală „Camera de Comerț Americană din Moldova”, Asociația Investitorilor Străini, Ministerul Justiției și Ministerul Dezvoltării Economice și Digitalizării. Toate obiecțiile și propunerile аu fost inserate în sinteza obiecțiilor aferentă proiectului, fiind însoțite dе argumentele dе rigoare în vеdеrеа acceptării sau neacceptării propunerilor recepționate. În același timp Ministerul Culturii și Consiliul de Mediere аu susținut proiectul fără а înainta propuneri sau sugestii. |
| **8.** **Constatările expertizei anticorupție** |
| Proiectul urmează a fi supus expertizei anticorupţie în conformitate cu procedura stabilită în Legea nr. 100/2017 cu privire la actele normative. |
| **9. Constatările expertizei de compatibilitate** |
| Proiectul nu cade sub incidența altor expertize de compatibilitate, necesare de a fi efectuate, în condițiile Legii nr.100/2017 cu privire la actele normative. |
| **10. Constatările expertizei juridice** |
| Proiectul a fost supus expertizei juridice. Obiecțiile și propunerile au fost luate în considerație. |
| **11. Constatările altor expertize** |
| Proiectul nu cade sub incidența altor expertize necesare de a fi efectuate, în condițiile Legii nr.100/2017 cu privire la actele normative. |

**Director general adjunct Andrei POPA**